अब मुंबई-बेंगलुरु की हार का इंतजार; आज हैदराबाद बिगाड़ सकती है RCB का खेल
IPL Playoffs Qualification Scenario 2023: Here's What Each Team Needs to Do to Qualify इंडियन प्रीमियर लीग (IPL) में टॉप-4 की रेस से बाहर हो चुकी दिल्ली कैपिटल्स (DC) ने पंजाब किंग्स (PBKS) को 15 रन से हराकर उनके प्लेऑफ में पहुंचने के चांस कम कर दिए।
इंडियन प्रीमियर लीग (IPL) में टॉप-4 की रेस से बाहर हो चुकी दिल्ली कैपिटल्स (DC) ने पंजाब किंग्स (PBKS) को 15 रन से हराकर उनके प्लेऑफ में पहुंचने के चांस कम कर दिए। PBKS को अब टॉप-4 की रेस में बने रहने के लिए राजस्थान के खिलाफ आखिरी मुकाबला जीतना ही होगा। साथ ही उन्हें मुंबई और बेंगलुरु की एक-एक हार की दुआ भी करनी होगी।
टूर्नामेंट में आज टॉप-4 की रेस से बाहर हो चुकी सनराइजर्स हैदराबाद और रॉयल चैलेंजर्स बेंगलुरु के बीच शाम 7:30 बजे से मुकाबला खेला जाएगा। RCB अगर जीती तो उनके टॉप-4 में फिनिश करने के चांस बने रहेंगे, लेकिन हारने पर टीम की हालत पंजाब की तरह हो जाएगी।
अब भी प्लेऑफ की 3 जगह बाकी हैं, जिसके लिए 7 टीमों में रेस है। गुजरात क्वालिफाई कर चुकी है, वहीं हैदराबाद और दिल्ली रेस से बाहर हैं। आगे स्टोरी में हम सभी टीमों के पॉइंट्स टेबल की सिचुएशन देखेंगे और जानेंगे कि उन्हें प्लेऑफ में पहुंचने के लिए कितने मैच जीतने होंगे।
क्वालिफाई करने के लिए कितने मैच जीतने होंगे?
IPL में पिछले सीजन से 10 टीमें शामिल की गईं, लेकिन एक टीम लीग स्टेज में ज्यादा से ज्यादा 14 मैच ही खेलेगी। ऐसे में टूर्नामेंट के इस स्टेज पर 16 से ज्यादा पॉइंट हासिल करने वाली टीम क्वालिफाई कर जाएगी। वहीं 14 से कम पॉइंट रखने वाली टीम प्लेऑफ की रेस से बाहर हो जाएगी।
लीग स्टेज के आखिर में एक या 2 टीमें 16 पॉइंट्स के साथ भी प्लेऑफ में क्वालिफाई करेंगी, लेकिन इसके लिए उन्हें अपना रन रेट बाकी टीमों से बेहतर रखना होगा, क्योंकि टूर्नामेंट में 64 मैचों के बाद अब भी कम से कम 2 टीमें 16 पॉइंट्स और 2 टीमें 17 पॉइंट्स के साथ लीग स्टेज फिनिश कर सकती हैं। ऐसे में टॉप-4 में बने रहने के लिए टीमों को रन रेट मेंटेन करना भी बेहद जरूरी है।
अब जानते हैं टीमों की सिचुएशन...
दिल्ली ने पंजाब को बैकफुट पर धकेला 
धर्मशाला में पंजाब के खिलाफ 15 रन की जीत से दिल्ली के टॉप-4 में पहुंचने के चांस तो नहीं लौटे, लेकिन टीम ने PBKS की मुश्किलें बढ़ा दीं। दिल्ली इस वक्त 13 मैचों में 5 जीत और 8 हार के बाद 10 अंकों के साथ पॉइंट्स टेबल में 9वें नंबर पर है। टीम का आखिरी मैच चेन्नई सुपर किंग्स के खिलाफ बाकी है।
20 मई को दिल्ली में ही CSK के खिलाफ जीतने पर टीम के 12 पॉइंट्स होंगे। लेकिन टीम चेन्नई की मुश्किलें बढ़ा देगी। चेन्नई इस वक्त 13 मैचों में 15 पॉइंट्स के साथ नंबर-2 पर है। उन्हें प्लेऑफ में पहुंचने के लिए आखिरी मुकाबले में किसी भी हाल में जीत चाहिए। ऐसे में अगर दिल्ली हारी तो चेन्नई प्लेऑफ के लिए क्वालिफाई कर जाएगी।
पंजाब के पास अब भी क्वालिफाई करने का मौका 
दिल्ली के खिलाफ मैच से पहले पंजाब को लीग स्टेज में क्वालिफाई करने के लिए बचे हुए दोनों मुकाबलों में जीत चाहिए थी। दिल्ली के खिलाफ हार के बाद टीम 13 मैचों में 7 हार और 6 जीत से 12 अंकों के साथ पॉइंट्स टेबल में 8वें नंबर पर है। टीम का आखिरी मैच राजस्थान के खिलाफ 19 मई को धर्मशाला में होगा।
राजस्थान के भी इस वक्त 13 मैचों में 12 पॉइंट्स ही हैं। ऐसे में दोनों ही टीमों को जीत चाहिए। पंजाब अगर ये मैच जीत भी गई तो उन्हें टॉप-4 में क्वालिफाई करने के लिए अपना रन रेट बाकी टीमों से बेहतर रखना होगा। साथ ही उन्हें मुंबई इंडियंस और रॉयल चैलेंजर्स बेंगलुरु दोनों टीमों के एक-एक मुकाबले में हार की दुआ भी करनी होगी। आखिरी मैच हारने पर टीम प्लेऑफ की रेस से बाहर हो जाएगी।
बेंगलुरु को जीतना ही होगा आज का मुकाबला 
रॉयल चैलेंजर्स बेंगलुरु आज सनराइजर्स हैदराबाद के खिलाफ हैदराबाद में शाम 7:30 बजे से अपना 13वां मैच खेलेगी। टीम 12 मैचों में 6 जीत और 6 हार के बाद 12 अंक लेकर पॉइंट्स टेबल में पांचवें नंबर पर है। हैदराबाद के खिलाफ जीतने पर टीम मुंबई को पीछे कर नंबर-4 पर पहुंच जाएगी।
हैदराबाद के बाद टीम का एक मैच 21 मई को गुजरात के खिलाफ होगा। दोनों मुकाबले जीतने और मुंबई से बेहतर रन रेट रखने पर टीम 16 पॉइंट्स के साथ प्लेऑफ में क्वालिफाई कर जाएगी। वहीं हैदराबाद से हारने पर टीम को मुंबई की हार की दुआ करनी होगी। दोनों मुकाबले हारनै पर टीम प्लेऑफ की रेस से बाहर हो जाएगी।
हैदराबाद बिगाड़ सकती है RCB-MI का खेल
सनराइजर्स हैदराबाद इस सीजन के प्लेऑफ की रेस से बाहर हो चुकी है। उनके 12 मैचों में 4 जीत और 8 हार से 8 पॉइंट्स हैं। टीम पॉइंट्स टेबल में 10वें नंबर पर है, लेकिन बेंगलुरु को हराकर SRH उनके प्लेऑफ में पहुंचने की उम्मीदों को कम कर सकती है।
बेंगलुरु के बाद टीम का एक मैच मुंबई इंडियंस के खिलाफ होगा। इसे भी जीतने पर टीम कोलकाता, राजस्थान, पंजाब, बेंगलुरु और मुंबई के बीच प्लेऑफ की रेस को इंटरेस्टिंग बना देगी। लेकिन बेंगलुरु और मुंबई से हारने पर टीम इन्हीं 2 टीमों को फायदा पहुंचा देगी।
CSK, LSG को चाहिए एक-एक जीत 
चेन्नई सुपर किंग्स और लखनऊ सुपरजायंट्स इस वक्त 13 मैचों में 15 पॉइंट्स के साथ पॉइंट्स टेबल में दूसरे और तीसरे नंबर पर है। दोनों की हालत एक जैसी ही है। चेन्नई का आखिरी मुकाबला दिल्ली और लखनऊ का आखिरी मुकाबला कोलकाता के खिलाफ होगा।
दोनों टीमें अगर अपना आखिरी मैच जीत गईं तो प्लेऑफ में क्वालिफाई कर जाएंगी। वहीं हारने पर दोनों टीमों को बाकी मैचों के नतीजों पर निर्भर रहना होगा।
RR, KKR की हालत एक जैसी 
टूर्नामेंट में राजस्थान रॉयल्स और कोलकाता नाइट राइडर्स की हालत पंजाब किंग्स की तरह है। इनके 13 मैचों में 6 जीत और 7 हार से 12 पॉइंट्स हैं। बेहतर रन रेट के कारण RR पॉइंट्स टेबल में छठे और KKR 7वें नंबर पर है। RR का आखिरी मैच पंजाब और KKR का आखिरी मैच लखनऊ से होगा।
GT क्वालिफाई, MI को चाहिए जीत 
टूर्नामेंट की बाकी 2 टीमों में गुजरात टाइटंस प्लेऑफ के लिए क्वालिफाई कर चुकी है। टीम 13 मैचों में 9 जीत और 4 हार के साथ 18 पॉइंट्स लेकर टेबल टॉपर है। उनका आखिरी मुकाबला बेंगलुरु के खिलाफ है। इसे हारने पर भी टीम नंबर-1 पर रहकर क्वालिफायर-1 में पहुंच जाएगी। वहीं हारने पर टीम बेंगलुरु के प्लेऑफ में पहुंचने की उम्मीदों को बढ़ा देगी।
GT के अलावा मुंबई इंडियंस 13 मैचों में 7 जीत और 6 हार के बाद 14 अंकों के साथ पॉइंट्स टेबल में चौथे नंबर पर है। टीम का आखिरी मैच SRH के खिलाफ बाकी है। इसे बड़े अंतर से जीतने और बेंगलुरु से बेहतर रन रेट रखने पर टीम प्लेऑफ के लिए क्वालिफाई कर जाएगी। हारने पर टीम चाहेगी कि बेंगलुरु अपना एक मुकाबला हार जाए और बाकी टीमें मुंबई से बेहतर रन रेट न रख पाए।
